Petrolprys verhoog in JunieVulstasie in Mayville, Durban (Foto: Zanele Zulu/African News Agency/ANA) Die petrolprys verhoog vanaf Woensdag met R1,18 per liter, terwyl die prys van diesel met tussen 21c en 22c per liter sal toeneem, het die departement van energie Maandag aangekondig. Die departement het gesê die handelsprys van paraffien, wat steeds deur miljoene behoeftige Suid-Afrikaners gebruik word vir beligting en om mee te kook, styg met tussen 40c en 54c. Gas verhoog met R1,98. “Die gemiddelde internasionale pryse vir petrol, diesel en paraffien het tydens die betrokke periode verhoog. Die rand het gemiddeld teen die Amerikaanse dollar verstewig, in vergelyking met die vorige periode.” Die gemiddelde rand/dollar-wisselkoers vir die periode 30 April 2020 tot 28 Mei 2020 was 18,1715 in vergelyking met 18,4771 tydens die vorige periode. Dit het ŉ laer bydrae verteenwoordig tot die basiese brandstofkoste op petrol, diesel en paraffien, naamlik 7,18 c/l, 6,90 c/l en 5,52 c/l onderskeidelik. Die laer brandstofpryse bied effense verligting aan Suid-Afrikaners wat steeds onder die ekonomiese impak van die landswye afsonderingsperiode gebuk gaan. Talle ondernemings het Maandag hul deure oopgemaak toe risikovlak 3 in werking getree het en meer persone sal dus weer staat maak op vervoer.